Nog 2 vas ná vrou se liggaam in vlak graf aangetref is | Maroela Media
Xolisile Gchonco. Foto: Verskaf
Nóg twee verdagtes is in hegtenis geneem ná die liggaam van 'n 30-jarige vrou wat sedert 2 Februarie vermis was Donderdag in 'n vlak graf opgespoor is.
Kol. Thembeka Mbhele, polisiewoordvoerder van KwaZulu-Natal, het gesê die vrou se liggaam is in die Mpola-omgewing in Mariannhill, Pinetown, gevind.
"Die vrou is op 2 Februarie as vermis aangemeld en 'n ondersoek is van stapel gestuur. Die Mariannhill-polisie het later 'n saak van moord ondersoek wat tot die inhegtenisneming van 'n 36-jarige verdagte gelei het," het Mbhele gesê.
Die man is van moord aangekla en het Vrydag in die Pinetown-landdroshof verskyn. Die saak is uitgestel tot 26 Februarie.
Volgens Mbhele het die uitgebreide polisiesoektog tot die inhegtenisneming van nog twee verdagtes, onderskeidelik 26 en 30 jaar oud, gelei.
Die verdagtes is aangekla van moord en ontvoering. Al drie beskuldigdes sal 26 Februarie in die hof verskyn.
Die vrou is geïdentifiseer as Xolisile Gchonco. Sy is die laaste keer gesien toe sy haar woonplek in Mpola verlaat het. Die oorsaak van haar dood is nog nie bekendgemaak nie
Die oorsaak van haar dood? Moord is mos (soos verkragting en roof) vir die laaste 24 jaar ons land se nasionale sport!! Daarom is die doodstraf afgeskaf, want NET die moordenaars het mos die "reg om te lewe"!!!